Geen borgtog vir Ermelo-man wat kinders glo omryLede van die EFF en ANC het Woensdag buite die landdroshof op Ermelo betoog. (Foto: Garth Cronje / Tribune eKoerant) Die Ermelo-man wat daarvan beskuldig word dat hy twee kinders op ŉ plaas omgery en een ernstig aangerand het, sal vir eers agter tralies bly nadat borgtog nog nie Woensdag toegestaan is nie. Die saak is nou tot Vrydag uitgestel waar die borgtogaansoek verder aangehoor sal word. Die 41-jarige man staan op twee aanklagte van poging tot moord tereg en een van aanranding met die doel om ernstig te beseer ná ŉ voorval Vrydag (15 Julie) op ŉ plaas in dié omgewing. Die man het die kinders, onderskeidelik 10, 11 en 13, glo van diefstal beskuldig. Vusi Shongwe, LUR vir gemeenskapsveiligheid in Mpumalanga, het die voorval Woensdag veroordeel. “As die hof die verdagte skuldig bevind, moet hy die maksimum vonnis vir die betrokke misdade opgelê word. Dit sal as afskrikmiddel dien vir ander om nie die regte van werkers en plaasbewoners in landelike gemeenskappe te skend nie. Ons moet die proses daarom toelaat om te ontvou en sal die saak fyn dophou,” het Shongwe gesê. Hy het verder ŉ beroep op lede van die gemeenskap gedoen om met inligting na vore te kom wat die polisie in hul ondersoek na die voorval kan help. Shongwe het die inhegtenisneming van die verdagte verwelkom en gesê dat die minderjarige kinders berading en ondersteuning moet ontvang om die voorval te verwerk. Hy het die kinders ŉ spoedige herstel toegewens en ŉ beroep op kalmte in die gemeenskap gedoen terwyl die saak voor die hof dien.